**Baladă de plută pe margine de flux**

*Doru Mihail*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În golul de sticlă cu vuiet confuz,

suspendat între haos și fluxul difuz,

eu, dopul din plută, cu fruntea-ncleştată,

visez o ieșire — dar lumea e plată.

Mă strânge tăcerea în spume și dor,

în spasmul lichid, în rotorul motor,

sunt strigăt de dop într-o gură de vin,

un țipăt prelins în adâncul divin.

Sub stejarul ce pleoapa închis-a-ntr-un mit,

patinează idei pe un ax infinit

E fierbere-n fluier e vuiet în os,

e Onir agregat într-un stadiu duios.

Un taur de aer mă-mpinge-n abis,

Heidegger - mă înjură şi noaptea în vis

Ce e timpul ? - O țeavă ce suflă-n neant,

și-n fundul butoiului totu-i pesant.

În mine, presiunea ca o rugăciune,

cu bule ce urlă, cu doruri nebune —

și totuși rămân, și-nchircit mă supun

la rostul de dop în sistemul comun.

Căci nu-i liberare, nici sens, nici cuvânt,

doar sticlă și vin și un lemn muribund.

Iar când, într-o clipă, voi plesni pe tavan,

să știi că-am căzut dintr-un vis damigean.